Be to, Audito Rūmų ataskaitoje pabrėžiama, kad Europos Parlamento, Europos Komisijos ir Teisingumo Teismo vidurinės grandies vadovų apklausa apie jų naujausią įdarbinimo patirtį atskleidė, kad 22 proc. pastaruoju metu įdarbintų administratorių buvo jaunesni nei 35 metų. 62 proc. buvo vyresni nei 40 metų, todėl tikėtina, kad, kai jie prisijungė prie institucijų, jie jau turėjo ne mažiau kaip 10 metų profesinės patirties – daugiau, nei paprastai reikalaujama pagal konkursuose nurodytą lygį. Savo ruožtu ankstesnės profesinės patirties ir konkursų lygių neatitikimas gali turėti įtakos ES konkursų patrauklumui nepakankamai atstovaujamoms valstybėms narėms.

Todėl per paskutinę reformą iš dalies pakeisti TN suteikia tvirtą pagrindą spręsti bet kokio realaus, suvokiamo ar galimo interesų konflikto, susijusio su ES darbuotojais, pavojų. Tuo remdamasi Komisija nuolat peržiūri savo vidaus teisinę sistemą ir praktiką, kad integruotų įgytą praktinę patirtį, įtraukdama kitų institucijų pasiūlymus ir rekomendacijas kaip geriausią praktiką.

Be esamos galimybės nustatyti sąlygas, įskaitant veiklos draudimą, pagal 16 straipsnio antrą pastraipą reforma taip pat įtvirtinta konkreti ir aiški nuostata buvusiems vyresniesiems vadovams, kuriems pagal TN 16 straipsnio trečią pastraipą Paskyrimų tarnyba metus po išėjimo iš tarnybos iš esmės draudžia dalyvauti lobistinėje veikloje ar palaikyti ryšius su savo buvusios institucijos darbuotojais.

2014 m. TN reforma sustiprinta etinė teisinė sistema, įtvirtinant naujas nuostatas, pagal kurias įdarbinant reikalaujama įvertinti interesų konfliktus ar užtikrinti reintegraciją po atostogų dėl asmeninių priežasčių. Šiomis nuostatomis aiškiai sprendžiamas lobistinės veiklos ir protegavimo per atostogas dėl asmeninių priežasčių klausimas.

Teisėkūros institucija iš esmės apibrėžė materialinę šios ataskaitos taikymo sritį, bendrais bruožais įvertindama TN ir KTĮS veikimą. Taigi šioje ataskaitoje aptariami klausimai, apie kuriuos Komisija nuolat praneša teisėkūros institucijai, taip pat klausimai, kurie į Komisijos ataskaitą įtraukti pirmą kartą nuo 2014 m. Be to, siekiant pateikti išsamesnį vaizdą apie TN ir KTĮS veikimą ataskaitiniu laikotarpiu, šioje ataskaitoje taip pat nurodomi kitų ES institucijų veiksmai, susiję su bendru TN ir KTĮS įgyvendinimu.

Pagal KTĮS 28 straipsnio 10 dalį Komisija kas dvejus metus pateikia nedarbo draudimo sistemos finansinės padėties ataskaitą. Per ataskaitinį laikotarpį Komisija priėmė dvi ataskaitas. Šiose ataskaitose atkreiptas dėmesys į nuolatinį 2013–2015 m. metinį deficitą, dėl kurio sumažėjo nedarbo fondo rezervas. 2016, 2017 ir 2018 finansiniais metais vienas susidarė nuolatinis perteklius, dėl kurio rezervas gerokai padidėjo.

Kadangi taikant metodą atliekamas automatinis metinis atnaujinimas ir automatiškai taikomos su krize susijusios nuostatos, metodu veiksmingai pašalinti su ankstesnių metodų įgyvendinimu susiję sunkumai. Be to, Europos Parlamentas ir Taryba metodą nuolat tikrino pagal Komisijos pateiktas metines ataskaitas.

Kalbant apie ES darbuotojų vienodos perkamosios galios principo įgyvendinimą įvairiose darbo vietose, taikant korekcinių koeficientų sistemą, nustatyta keletas klausimų, kuriuos reikėtų atidžiai išnagrinėti per 2018–2022 m. įgyvendinimo laikotarpį.

Pagal KTĮS 82 straipsnio 7 dalį sutartininkai išimties tvarka gali dalyvauti pareigūnams skirtuose vidaus konkursuose. Nuo to laiko Komisija 2016 ir 2018 m. surengė du vidaus konkursus, kuriuose galėjo dalyvauti sutartininkai (13 priedas). Komisija neturi informacijos apie kitų institucijų naudojimąsi šia nuostata.

Įvairiose institucijų ir (arba) agentūrų grupėse šis padidėjimas labai skiriasi. Nors Komisijoje pokytis šiuo laikotarpiu yra + 12,4 proc., kitose institucijose padidėjimas siekia 27,7 proc., o agentūrose – 54,7 proc. (žr. 6 ir 7 priedus). Be to, ilgainiui padidėjimas skyrėsi, ypač Komisijoje ir agentūrose 2017 ir 2018 m. Visų pirma padidėjimas Komisijoje 2017 ir 2018 m. siekė ne daugiau kaip 1 proc.

Kalbant apie AST pareigų grupės 4 D lygį, neįdarbinant šio lygio darbuotojų jų skaičius laikui bėgant mažėja. Todėl ilgainiui didėja dėl savo nuopelnų paaukštinimo nusipelniusių darbuotojų skaičius (t. y. „tuštėjančio lygio efektas“). Tas pats mutatis mutandis pasakytina apie AST pareigų grupės 1 lygį 2014–2017 m. laikotarpiu.

Kalbant apie AD pareigų grupės 5–6 lygius, didesnį paaukštinimų skaičių šiuose dviejuose pradiniuose lygiuose galima paaiškinti vadovybės noru paskatinti neseniai įdarbintus darbuotojus, kurie pirmą kartą paaukštinami palyginti greitai, atsižvelgiant į jų nuopelnus.

Trečioji kategorija apima lygius, kuriuose faktinis perkėlimų į aukštesnį lygį skaičius nesiekia TN 6 straipsnyje nustatytų ribų. Tai apima AD pareigų grupės 13 ir 12 lygius, AST pareigų grupės 10 lygį, taip pat AST/SC pareigų grupės 2 ir 1 lygius.

AST/SC pareigų grupės darbuotojus pradėta įdarbinti 2015 m., taigi atliekant pirmuosius tris paaukštinimų skaičiaus vertinimus šių lygių darbuotojų paaukštinimų skaičius buvo automatiškai mažesnis. Ilgainiui paaukštinimų skaičius didėja dėl vadinamojo „lygio užpildymo efekto“, o iš 2019 m. duomenų matyti, kad AST/SC pareigų grupės 2 lygio darbuotojų skaičiaus riba jau viršyta. AST/SC pareigų grupės 1 lygio rodiklis pasiektas 2020 m., išnykus „lygio užpildymo“ efektui.

Kalbant apie AST pareigų grupės 10 lygį, po 2014 m. TN reformos tik AST pareigų grupės 9 lygio darbuotojai, paskirti į vyresniųjų padėjėjų pareigas, tampa AST pareigų grupės 10 lygio darbuotojais (première filière). Todėl AST pareigų grupės 10 lygio darbuotojų skaičius yra tiesiogiai susijęs su vyresniųjų padėjėjų paskyrimų skaičiumi ir taip paaiškinami reikšmingi šio lygio darbuotojų paaukštinimų skaičiaus pokyčiai laikui bėgant.

Kalbant apie AD pareigų grupės 12 ir 13 lygius, atsižvelgiant į karjeros nuostatas, nustatytas 2014 m. TN reforma, paaukštinimų skaičius, apskaičiuotas pagal faktiškai dirbančių darbuotojų skaičių (neatsižvelgiant į jų tinkamumą būti paaukštintiems), yra mažas. Tai visų pirma susiję su reikalavimu aukštesnio lygio darbuotojų paaukštinimą susieti su užimamomis pareigomis.

4.2.Ataskaita pagal TN 6 straipsnio 4 dalį dėl AST/SC pareigų grupės ir XIII priedo 31 straipsnyje nustatytų pereinamojo laikotarpio nuostatų, susijusių su AST pareigų grupe

4.2.1.AST karjera

2014 m. reforma buvo siekiama atkreipti dėmesį į kai kuriuos pokyčius, kuriuos 2004 m. reforma padarė bendrųjų padėjėjų (AST) karjerai. Šia reforma sekretorių, raštinės darbuotojų ir padėjėjų kategorijos sujungtos į vieną AST pareigų grupę ir pasitelkiant paaukštinimą sustiprintos tiesinės karjeros perspektyvos. Šiuo pakeitimu darbo užmokestis ir pareigų lygis visų pirma atsieti nuo atsakomybės lygio.

Atsižvelgiant į šias aplinkybes ir į AD karjeros pokyčius, 2014 m. vykdant TN reformą buvo peržiūrėta AST darbuotojų karjeros sistema, kad būtų sustiprintas ryšys tarp lygio ir pareigų. Karjeros perspektyvos pasitelkiant paaukštinimą apribotos iki AST 9 lygio, o galimybė eiti AST 10 ir AST 11 lygių pareigas priklauso nuo to, ar pavyks laimėti atranką į vyresniojo padėjėjo darbo vietą, kuriai reikalinga didžiausia šios kategorijos praktinė patirtis ir atsakomybė.

Galiausiai nuo 2014 m. padėjėjai nebesamdomi sekretoriato ir raštinės užduotims vykdyti. Tam buvo skurta AST/SC pareigų grupė.

4.2.2.AST/SC pareigų grupė

AST/SC pareigūnai vykdo raštinių ir sekretoriatų užduotis, tarnybos vadybos ir kitas lygiavertes užduotis, kurioms reikia tam tikro savarankiškumo. Šią pareigų grupę sudaro šeši lygiai – nuo SC 1 iki SC 6.

2014 m. TN reforma sukūrus AST/SC pareigų grupę, sekretorių ir raštinės darbuotojų pareigos buvo veiksmingai atskirtos nuo AST pareigų grupės. Todėl sekretoriai arba raštinės darbuotojai buvo įdarbinami tik AST/SC pareigų grupėje.

Per daugelį metų buvo surengta ir užbaigta keletas AST/SC darbuotojų konkursų. Pirmieji AST/SC pareigūnai buvo įdarbinti 2015 m. Be to, 2016 ir 2018 m. institucija surengė du vidaus konkursus. Šiuose konkursuose daugiausia dėmesio skirta SC 1 arba SC 2 lygio sekretorių, raštinės darbuotojų ir administracinės bei finansinės paramos srities darbuotojų profiliams.

4.2.3.Pereinamojo laikotarpio padėjėjai

Pagal TN XIII priedo 31 straipsnio 2 dalį nuo 2014 m. sausio 1 d. buvo nustatytos kelios pereinamojo laikotarpio priemonės, taikomos iki šios datos įdarbintiems AST darbuotojams. Tokios pereinamojo laikotarpio priemonės buvo būtinos siekiant taikyti naujas taisykles ir kartu išsaugoti darbuotojų, kurie buvo įdarbinti prieš įsigaliojant šiems pakeitimams, įgytas teises.

Pagal 2014 m. reformą 2013 m. gruodžio 31 d. Komisijoje dirbę AST darbuotojai buvo skirstomi taip:

·AST 10 ir AST 11 lygių pareigūnai paskirti eiti „pereinamojo laikotarpio vyresniojo padėjėjo“ pareigas.

·Pareigūnai, kurie iki 2004 m. gegužės 1 d. priklausė buvusiai B kategorijai arba buvusiai C arba D kategorijai ir be apribojimų tapo AST pareigų grupės nariais, taip pat pareigūnai, įdarbinti po 2004 m. gegužės 1 d., paskirti eiti „pereinamojo laikotarpio padėjėjo“ pareigas.